En rundspørring Dagsavisen har gjennomført viser at så godt som alle partiene på Stortinget kjenner til saker med overgrep, seksuell trakassering eller uønskede seksuelle tilnærmelser.

Det eneste unntaket er Senterpartiet.

Arbeiderpartiet melder om flest saker – fem – mens verken Høyre eller SV sier noe om hvor mange saker de har registrert.

Oppsummeringen viser at det er minst 21 saker fordelt på partiene Ap, Rødt, MDG, Venstre, Frp og KrF.

Les mer: Lysbakken og Hareide varsler at de vil fremme forslag i Stortinget mot seksuell trakassering

Fem saker i Ap

– Av større saker der vi har bistått, har det vært fem saker de siste årene, sier Aps partisekretær Kjersti Stenseng til avisen.

FEM SAKER: Partisekretær i Ap Kjersti Stenseng sier at det har vært fem store saker i partiet de siste årene. Foto: Vidar Ruud / NTB scanpix

To av sakene var hendelser i organisasjonen, tre av dem var forhold utenfor organisasjonen, med tillitsvalgte som har verv i partiet som var involvert. I fire av disse sakene var politiet involvert, opplyser Stenseng.

Det varierer hva partiene tar med i sin opptelling, både når det kommer til alvorlighetsgrad, hvilket nivå i organisasjonen den eller de aktuelle personene befinner seg på og om de teller med forhold der personer i partiet er involvert i forhold som ikke har foregått i partisammenheng.

#Metoo

Flere historier om seksuell trakassering og overgrep har kommet fram etter at emneknaggen #metoo ble tatt i bruk.

Søkelyset har vært spesielt rettet mot film-, musikk- og mediebransjen.

Mandag tok stortingsrepresentant fra Ap Else-May Botten et oppgjør med seksuell trakassering i de politiske partiene.